SAMBIRO 15
Kasi Ŵalara Ŵakovwira Wuli Mpingo?
Ise tilije ŵaliska awo ŵakupokera malipiro. Tikuchita ivyo ŵakachitanga Ŵakhristu ŵanyithu kale. Tili na ŵalaŵiliri awo ŵakusankhika ‘kuti ŵaliske mpingo wa Chiuta.’ (Milimo 20:28) Ŵalaŵiliri aŵa, panji kuti ŵalara, ŵakopa Chiuta. Iwo ŵakudangilira na kuliska mpingo. Ŵakuchita ivi ‘mwakuchichizgika yayi, kweni mwakukhumbisiska pamaso pa Chiuta. Ŵakukhumba kusanga chandulo munthowa yauryarya yayi, kweni ŵakuteŵetera na mtima wose.’ (1 Petrosi 5:1-3) Kweni kasi ŵakuchita ntchito wuli?
Ŵakutivikilira. Ŵalara ŵakulongozga na kuvikilira ŵanyawo mu mpingo, mwakuti waliyose walutilire kutemweka na Yehova. Ŵakumanya kuti Chiuta wali kuŵapa mulimo wakuzirwa, ntheura ŵakuwusa ŵanyawo yayi, kweni ŵakutovwira kuti tose tiŵe “ŵachimwemwe.” (2 Ŵakorinte 1:24) Nga ni muliska uyo wakupwelelera mberere zake, ŵalara nawo ŵakumanya munthu waliyose uyo wali mu mpingo.—Zintharika 27:23.
Ŵakutisambizga kuchita khumbo la Chiuta. Sabata yiliyose, ŵalara ŵakutisambizga pa ungano mwakuti chipulikano chithu chikhore. (Milimo 15:32) Kweniso ŵalara ŵakudangilira pa mulimo wa kupharazga. Ŵakuluta nase kukapharazga na kutisambizga nthowa zose zakupharazgira.
Ŵakukhozga waliyose. Iwo ŵakukhumba kuti waliyose walutilire kuŵa mubwezi wa Yehova. Ntheura ŵakwiza ku nyumba zithu, panji kuchezga nase pa Nyumba ya Ufumu. Ŵakutiŵazgira Malemba kuti ŵatovwire na kutipembuzga.—Yakobe 5:14, 15.
Padera pa ivyo ŵalara ŵakuchita mu mpingo, ŵakugwira ntchito zakulembeka, kweniso ŵakupwelelera mbumba zawo. Vyose ivi vikukhumba nyengo. Ntheura tikwenera kuŵachindika ŵabali aŵa, chifukwa ŵakufukafuka chomene.—1 Ŵatesalonika 5:12, 13.
Kasi ŵalara ŵakuchita vichi mu mpingo?
Kasi ŵakuchita vichi kulongora kuti ŵakughanaghanira Mkhristu waliyose?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn